
			Pentru femeile din Avon Loop, colege și prietene – vă mulțumesc că mi-ați oferit pe cineva cu care să pot vorbi toată ziua.

			Susținerea și prietenia voastră au însemnat pentru mine mai mult decât vă pot spune.

			Și pentru Paul, deși cel mai apropiat lucru de o poveste de dragoste în domeniul lui este o prelegere numită „Săru­tul morții“.

		

	
		
		

	
		
			Prolog

			Pe data de 6 aprilie, în anul 1812 – exact cu două zile înainte de a împlini 16 ani –, Penelope Featherington s-a îndrăgostit.

			A fost, într-un cuvânt, palpitant. Lumea s-a cutremurat. Inima i-a tresăltat. Momentul a fost copleșitor, i-a tăiat răsuflarea. Iar ea a putut să își dea seama cu oarecare satisfacție că bărbatul în cauză – un anume Colin Bridgerton – s-a simțit exact la fel.

			O, nu partea cu dragostea. El cu siguranță nu s-a îndrăgostit de ea în 1812 (nici în 1813, 1814, 1815 sau – fir-ar să fie, nici între anii 1816 și 1822 și cu siguranță nu în 1823, când a fost oricum plecat din țară tot timpul). Dar lumea lui s-a cutremurat, inima i-a tresăl­tat, iar Penelope a știut fără urmă de îndoială că rămăsese și el cu răsuflarea tăiată. Preț de zece secunde bune.

			O căzătură de pe cal poate provoca toate aceste senzații.

			S-a întâmplat după cum urmează:

			Ea ieșise la o plimbare în Hyde Park cu mama și cu cele două surori mai mari, când simți o huruială mare sub picioare (vezi mai sus: partea cu cutremuratul). Mama ei nu era foarte atentă la ea (arareori o făcea), așa că Penelope se îndepărtă pentru un moment, ca să vadă ce se petrecea. Restul familiei Featherington era adâncită în conversație cu vicontesa Bridgerton și cu fiica ei, Daphne, care tocmai începuse al doilea sezon la Londra, așa că se prefăceau că ignorau huruiala. Familia Bridgerton era într-adevăr o familie importantă, iar conversațiile cu membrii ei nu trebuiau ignorate.

			În vreme ce Penelope ocolea un copac cu un trunchi deosebit de gros, zări doi călăreți îndreptându-se spre ea, galopând ca mânați de draci sau ce altă expresie foloseau oamenii pentru idioții călare cărora nu le păsa de propria siguranță. Penelope simți cum inima începe să îi bată mai tare (ar fi fost dificil să își țină pulsul liniștit la vederea unei scene atât de palpitante și, în plus, asta îi permitea să spună că inima i-a tresăltat atunci când s-a îndrăgostit).

			Apoi, într-una dintre acele stranii schimbări ale sorții, vântul se înteți destul de brusc și îi ridică boneta (pe care, spre supărarea mamei ei, nu o legase cum trebuia, pentru că panglica o zgâria sub bărbie) și pleosc! o aruncă direct în fața unuia din călăreți.

			Penelope icni (i se tăie răsuflarea), și apoi bărbatul căzu de pe cal, aterizând cât se poate de neelegant într-o baltă cu noroi din apropiere.

			Ea se grăbi spre el, fără să se gândească, strigând ceva din dorința de a se interesa de soarta lui, dar ea bănuia că nu reușise să scoată decât un țipăt gâtuit. El trebuia să fie, desigur, furios pe ea, pentru că reușise, în fapt, să îl doboare de pe cal și să-l acopere de noroi – două lucruri care în mod garantat puneau orice domn în cea mai proastă dispoziție proastă. Dar, când el se ridică în cele din urmă, îndepărtând orice bucată de noroi care putea fi desprinsă de pe hai­nele lui, nu se apucă să se răstească la ea. Nu o certă usturător, nu țipă și nici măcar nu se uită urât.

			El râse.

			El râse.

			Penelope nu avea prea multă experiență cu râsul bărbătesc, și puținele lucruri pe care le știa nu erau foarte frumoase. Dar ochii acestui bărbat – o nuanță destul de intensă de verde – erau plini de amuzament în timp ce își ștergea o pată destul de jenantă de noroi de pe obraz, și el zise:

			– Ei bine, nu am fost foarte priceput, nu-i așa?

			Iar în acea clipă, Penelope se îndrăgosti.

			Când își regăsi glasul (care, observă ea destul de rușinată, se întâmplă la trei secunde bune după ce orice persoană cât de cât inteligentă ar fi răspuns), reuși să murmure:

			– O, nu, eu ar trebui să mă scuz. Boneta mi-a zburat direct de pe cap și... 

			Ea se opri din vorbit când își dădu seama că el, de fapt, nu se scuzase, așa că nu prea avea rost să îl contrazică.

			– Nu a fost nici un deranj, zise el și îi oferi un zâmbet destul de amuzat. Eu... O, bună ziua, Daphne! Nu știam că ești în parc.

			Penelope se răsuci pe călcâie și se trezi față în față cu Daphne Bridgerton, care stătea lângă mama ei.

			– Ce ai făcut, Penelope Featherington? șuieră aceasta imediat, și Penelope nu putu să îi răspundă cu obișnuitul „Nimic!“, pentru că, în realitate, accidentul fusese complet din vina ei și tocmai se făcuse de râs în fața unei persoane care era în mod evident – judecând după expresia de pe chipul mamei ei – un burlac deosebit de eligibil.

			Nu că mama ei ar fi crezut că ea ar avea vreo șansă cu el. Dar doamna Featherington avea speranțe matrimoniale mari pentru fetele ei mai în vârstă. În afară de asta, Penelope nici măcar nu fusese încă prezentată în societate.

			Dar, chiar dacă doamna Featherington intenționa să o certe în continuare, nu mai avea cum să o facă, pentru că asta ar fi însemnat să nu mai acorde atenție foarte importantei familii Bridgerton, din rândul căreia, își dădu Penelope iute seama, făcea parte și bărbatul în prezent mânjit cu noroi.

			– Sper că fiul dumneavoastră nu a fost rănit, îi spuse doamna Featherington lui Lady Bridgerton.

			– Sunt cât se poate de bine, interveni Colin și făcu un pas lateral expert, înainte ca Lady Bridgerton să îl poată copleși cu grija ei maternă.

			Prezentările fură făcută, dar restul conversației era neimportant, în mare parte pentru că tânărul Colin își dădu iute seama că doamna Featherington era o mamă interesată să își mărite bine fiicele. Penelope nu fu deloc surprinsă de retragerea lui grăbită.

			Dar răul fusese făcut deja. Penelope descoperise un motiv ca să viseze.

			Mai târziu în aceeași seară, ea revăzu în gând întâlnirea pentru a mia oară și își dădu seama că ar fi fost frumos să poată spune că se îndrăgostise de el în timp ce el îi săruta mâna înaintea unui dans, ochii lui verzi sclipind diabolic în timp ce el îi strângea mâna un pic mai tare decât s-ar fi cuvenit. Sau poate că s-ar fi putut întâmpla în timp ce el călărea avântat prin mlaștina bătută de vânt, iar acesta să nu fie nici un impediment, pe când el (mai bine zis, calul său) se apropia de ea în galop, singura lui intenție (a lui Colin, nu a calului) fiind să ajungă lângă ea cât mai repede.

			Dar nu, ea se apucase să se îndrăgostească de Colin Bridgerton când acesta căzuse de pe cal și aterizase în fund într-o baltă cu noroi. Era cât se poate de neobișnuit și cât se poate de romantic, dar exista în toată treaba asta și o anume dreptate poetică, pentru că din ea nu avea să se nască nimic.

			De ce să irosești romantismul pe o dragoste care nu are să fie niciodată împărtășită? Mai bine să păstrezi prezentările în mlaștinile bătute de vânt pentru oameni care chiar ar putea avea un viitor împreună.

			Și, dacă Penelope știa ceva, acel ceva era faptul că, la 16 ani fără două zile, viitorul ei nu îl includea pe Colin Bridgerton pe post de soț.

			Ea pur și simplu nu era genul de fată care să atragă un bărbat ca el și se temea că nu avea să fie niciodată.

			Pe 10 aprilie în anul 1813 – exact cu două zile înainte de a împlini 17 ani –, Penelope Featherington își făcu debutul în societatea londoneză. Ea nu își dorise acest lucru. O implorase pe mama ei să o lase să mai aștepte un an. Ea era cu cel puțin douăsprezece kilograme mai grea decât ar fi trebuit să fie și fața ei avea îngrozitoarea tendință de a erupe în pete ori de câte ori era agitată sau emoționată, ceea ce însemna că avea mereu pete, pentru că nimic pe lumea asta nu putea să o agite mai mult ca un bal londonez.

			Încercă să își aducă aminte că frumusețea era doar până sub piele, dar asta nu îi oferea scuze utile când se certa singură pentru că nu știa niciodată ce să le spună oamenilor. Nu exista nimic mai deprimant decât o fată urâtă și fără personalitate. Iar în primul an pe piața matrimonială, exact așa era și Penelope. O fată urâtă fără – o, foarte bine, trebuia să-și acorde măcar un pic credit – sau cu foarte puțină personalitate.

			Adânc în sinea ei, știa cine era, iar acea persoană era deșteaptă, bună și adesea amuzantă, dar, cumva, personalitatea ei se pierdea mereu pe drumul de la inimă la gură, iar ea se trezea spunând ce nu trebuia sau, mai adesea, nespunând absolut nimic.

			Pentru ca lucrurile să fie chiar și mai puțin îmbucurătoare, mama lui Penelope refuza să o lase să-și aleagă rochiile, și, atunci când nu era îmbrăcată în obișnuitul alb, pe care îl purtau cele mai multe dintre tinere (și care, evident, nu se potrivea deloc cu tenul ei), era obligată să poarte galben, roșu și portocaliu, toate fiind culori care o făceau să arate cât se poate de nefericit. Singura dată când Penelope sugerase verde, doamna Featherington își plantase ambele mâini pe șoldurile mai mult decât generoase și declarase că verdele era prea melancolic.

			Galbenul, declarase doamna Featherington, era o culoare veselă, iar o fată veselă avea să își găsească iute un soț.

			Penelope decisese atunci pe loc că era mai bine să nu încerce să înțeleagă modul în care funcționa mintea mamei ei.

			Așa că se trezi îmbrăcată în rochii galbene, portocalii și ocazional roșii, deși aceste culori o făceau să arate în mod clar nefericită și nu se potriveau defel cu ochii ei căprui și cu părul ei cu nuanțe arămii. Nu putea să facă nimic în privința asta, așa că decise să zâmbească și să suporte și, dacă nu reușea să afișeze un zâmbet, atunci măcar să nu plângă în public.

			Lucru pe care, constată ea cu o oarecare mândrie, nu îl făcea niciodată.

			Iar dacă asta nu ar fi fost de ajuns, 1813 era anul în care misterioasa (și fictiva) doamnă Whistledown începuse să își publice Ziarul de societate de trei ori pe săptămână. Ziarul acela constând dintr-o singură foaie devenise instantaneu o senzație. Nimeni nu știa cine era doamna Whistledown în realitate, dar toată lumea părea să aibă o teorie în privința asta. Timp de săptămâni – chiar luni, de fapt –, toată Londra n-a mai vorbit despre nimic altceva. Ziarul fusese împărțit gratuit timp de două săptămâni – suficient cât să captiveze lumea bună –, ca apoi dintr-odată să nu se mai livreze, iar băieții cu ziarele să ceară exorbitanta sumă de cinci penny pentru un exemplar.

			Dar deja nimeni nu mai putea trăi fără doza aproape zilnică de cleveteală, și toată lumea plătea cei cinci penny.

			Undeva, o femeie (sau, poate, speculau oamenii, chiar un bărbat) se îmbogățea rapid.

			Ce deosebea Ziarul de societate al doamnei Whistledown de alte fițuici cu știri din lumea bună era faptul că autorul oferea numele complet al personajelor. Nu se ascundea în spatele unor abrevieri precum Lord P... sau Lady B... Dacă doamna Whistledown voia să scrie despre cineva, atunci îi folosea numele complet.

			Iar când doamna Whistledown a vrut să scrie despre Penelope Featherington, a și făcut-o. Prima apariție a lui Penelope în Ziarul de societate al doamnei Whistledown suna după cum urmează:

			Nefericita rochie a domnișoarei Penelope Featherington a făcut ca amărâta fată să arate ca un fruct prea copt din familia citricelor.

			Desigur, o lovitură dureroasă, dar o afirmație cât se poate de adevărată.

			A doua apariție în ziar nu se dovedi mai bună.

			Dinspre domnișoara Penelope Featherington nu se auzi nici o vorbă, iar asta nu e de mirare! Biata fată părea să se înece printre volanele rochiei ei.

			Nu era ceva, se temea Penelope, care să îi sporească popularitatea.

			Dar sezonul nu fusese un dezastru complet. Existau câțiva oameni cu care părea să poată vorbi. Lady Bridgerton, în special, părea să o placă, și Penelope descoperi că putea adesea să îi spună fermecătoarei vicontese lucruri pe care nici nu visa să i le spună mamei ei. Prin intermediul lui Lady Bridgerton, ea o cunoscu pe Eloise Bridgerton, sora mai mică a dragului ei Colin. Eloise abia împlinise 17 ani, dar mama ei îi permisese, cu multă înțelepciune, să își amâne debutul în societate cu un an, deși Eloise avea trăsăturile plăcute ale familiei Bridgerton și farmec din abundență.

			Iar, în timp ce Penelope își petrecea după-amiezile în salonul verde și crem al reședinței Bridgerton (mai adesea însă, în dormitorul lui Eloise, unde cele două fete râdeau, chicoteau și discutau cu mare seriozitate câte-n lună și-n stele), se trezi că avea din când în când câte o întâlnire cu Colin, care, la 22 de ani, nu se mutase încă din casa familiei în apartamentul său de burlac.

			Dacă Penelope avusese impresia că îl iubea înainte de asta, nu se compara cu ce începu să simtă pentru el după ce ajunse să îl cunoască. Colin Bridgerton era amuzant și fermecător, avea ceva de glumeț nepăsător care făcea femeile să ofteze, dar, mai presus de orice... 

			Colin Bridgerton era drăguț.

			Drăguț. Așa un cuvințel caraghios. Ar fi trebuit să fie banal, dar cumva i se potrivea perfect. Avea întotdeauna ceva drăguț de spus către Penelope, iar, când ea își găsi într-un târziu curajul să îi și răspundă (altceva în afară de obișnuitele saluturi de bun venit sau rămas-bun), el chiar ascultă. Ceea ce făcu ca lucrurile să fie mai ușoare data următoare.

			Până la finalul sezonului, Penelope constată că el, Colin Bridgerton, fusese singurul bărbat cu care ea reușise să poarte o întreagă conversație.

			Asta era iubirea. O, asta era iubire, iubire, iubire, iubire, iubire, iubire. O repetiție caraghioasă de cuvinte, poate, dar asta era exact ce mâzgălea Penelope pe ridicol de scumpa hârtie de scris, dimpreună cu cuvintele „Doamna Colin Bridgerton“, și „Penelope Bridgerton“, și „Colin, Colin, Colin“. (Hârtia ateriză în foc de îndată ce Penelope auzi pași pe coridor.)

			Cât de minunat era să simți iubire – chiar și unilaterală – pentru o persoană drăguță. Te făcea să te simți atât de sensibil.

			Desigur, nu strica faptul că tânărul Colin arăta, la fel ca toți bărbații Bridgerton, fabulos de bine. Avea părul castaniu renumit al familiei Bridgerton, gura largă și zâmbitoare a familiei, umerii lați, înălțimea de aproape doi metri și, lucru valabil în cazul lui Colin, cei mai devastatori ochi verzi văzuți vreodată pe o față omenească.

			Genul de ochi care bântuiau visurile unei fete.

			Iar Penelope visa, visa și iar visa.

			Luna aprilie a anului 1814 o găsi pe Penelope din nou la Londra pentru un al doilea sezon și, deși atrăsese același număr de pețitori ca în anul precedent (zero), sezonul nu fusese, ca să fie sinceră, chiar atât de rău. Ajutase și faptul că pierduse aproape douăsprezece kilograme și acum putea să spună că are „rotunjimi plăcute“ în loc să se considere „hidos de umflată“. Nu era nici pe departe idealul de suplețe feminin care domina vremurile, dar măcar se schimbase suficient cât să justifice achiziționarea unei garderobe complet noi.

			Din nefericire, mama ei insistase din nou pe nuanțe de galben, portocaliu și ocazionalele pete de roșu. Și, de data asta, doamna Whistledown scrisese:

			Domnișoara Penelope Featherington (cea mai puțin stupidă dintre surorile Featherington) a purtat o rochie de un galben lămâie care ne-a lăsat un gust acru în gură.

			Ceea ce măcar părea să sugereze că Penelope era cel mai inteligent membru al familiei ei, dar complimentul era destul de ambiguu, într-adevăr.

			Însă Penelope nu era singura care intrase în colimatorul acerbului comentator de bârfe. Bruneta Kate Sheffield fusese comparată cu o margaretă pârlită în rochia ei galbenă, iar Kate se căsătorise cu Anthony Bridgerton, fratele mai mare al lui Colin ‒ și pe deasupra și viconte!

			Așa că Penelope încă spera.

			Ei bine, nu chiar. Știa că tânărul Colin nu avea să se însoare cu ea, dar măcar dansase cu ea la fiecare bal și o făcuse să râdă și când și când reușise și ea să-l facă să râdă, iar asta trebuia să fie de ajuns.

			Și așa, viața lui Penelope continua. Avu parte de un al treilea sezon, apoi de al patrulea. Surorile ei mai mari, Prudence și Philippa, își găsiră în sfârșit soți și se mutară. Doamna Featherington încă spera că Penelope avea să facă o partidă, deoarece și Prudence, și Philippa avuseseră nevoie de cinci sezoane ca să-și găsească soți, dar Penelope știa că ea era destinată să rămână fată bătrână. Nu ar fi fost drept să se mărite cu cineva când ea era în continuare la fel de disperat de îndrăgostită de Colin. Și, poate, undeva în adâncurile minții ei, în cel mai îndepărtat cotlon, ascuns în spatele conjugării verbelor franceze pe care nu reușise să o stăpânească niciodată și a aritmeticii pe care n-o folosea niciodată, ea încă avea o minusculă fărâmă de speranță.

			Până în acea zi.

			Chiar și acum, șapte ani mai târziu, ea încă se referea la ea ca la acea zi.

			Se dusese la casa familiei Bridgerton, așa cum o făcea adesea, ca să ia ceaiul cu Eloise, cu mama și cu surorile acesteia. Era chiar înainte ca fratele lui Eloise ‒ Benedict ‒ să se însoare cu Sophie, doar că el nu știa cine era ea în realitate ‒ și, ei bine, asta nu avea importanță, doar că era singurul mare secret din ultimul deceniu pe care doamna Whistledown nu reușise niciodată să-l descopere.

			În fine, ea pășea prin holul de la intrare, ascultându-și picioarele bătând pe dalele de marmură, îndreptându-se spre ieșire. Își aranja pelerina și se pregătea să parcurgă pe jos scurta distanță spre casa ei (chiar după colț), când auzi glasuri. Glasuri de bărbat. Glasuri de bărbați din familia Bridgerton.

			Erau cei trei frați Bridgerton mai mari: Anthony, Benedict și Colin. Purtau una dintre acele conversații pe care le au de regulă bărbații, în care se bombăne mult și se iau în râs unii pe alții. Lui Penelope îi plăcuse întotdeauna faptul că Bridgertonii interacționau în felul ăsta. Erau așa o familie!

			Penelope îi putea zări prin ușa din față deschisă, dar nu auzi ce spuneau până când nu ajunse în prag. Iar ca mărturie a sincronizărilor ei prost alese, care o chinuiseră toată viața, prima voce pe care o auzi fu a lui Colin, iar cuvintele nu erau deloc binevoitoare.

			– ... Cu siguranță, nu am de gând să mă însor cu Penelope Featherington!

			– O! exclamă ea, sunetul alunecându-i de pe buze încă înainte să se poată gândi, și chițăitul străpunse aerul ca un fluierat în falset.

			Cei trei bărbați Bridgerton se întoarseră spre ea cu chipuri identic de îngrozite, iar Penelope știu că ea tocmai pășise în ceea ce aveau să fie, cu siguranță, cele mai îngrozitoare cinci minute din viața ei.

			Ea nu zise nimic preț de ceea ce i se păru o eternitate, apoi, în sfârșit, cu o demnitate pe care ea nici nu visa că ar poseda-o, se uită țintă spre Colin.

			– Nu ți-am cerut niciodată să te însori cu mine!

			Obrajii acestuia se transformară din roz în roșii. Deschise gura, dar nu reuși să scoată nici un sunet. Era, constată Penelope cu o satisfacție ironică, probabil singura dată în viața lui în care rămăsese fără cuvinte.

			– Și nici nu am..., adăugă ea și înghiți convulsiv, nu am spus nimănui că vreau ca tu să mă ceri.

			– Penelope, reuși Colin în sfârșit să rostească. Îmi pare rău!

			– Nu ai pentru ce să te scuzi, zise ea.

			– Nu, insistă el. Ba da. Ți-am rănit sentimentele și... 

			– Nu știai că eram acolo.

			– Chiar și așa... 

			– Nu o să te însori cu mine, zise ea, și vocea i se păru stranie și goală. Nu e nimic rău în asta. Și nu mă voi mărita cu fratele tău Benedict.

			Benedict încercase în mod clar să nu se uite la ei, dar deveni brusc atent la asta.

			Penelope își strânse pumnii pe lângă corp.

			– Nu îi rănesc sentimentele spunând că nu am de gând să mă mărit cu el. Ea se întoarse spre Benedict și se forță să i se uite în ochi. Așa este, domnule Bridgerton?

			– Desigur, răspunse Benedict iute.

			– Atunci, e stabilit, zise ea încordată, uluită că pentru prima dată își găsise cuvintele potrivite. Nu au fost rănite sentimente. Acum, dacă mă scuzați, domnilor, aș vrea să mă întorc acasă.

			Cei trei domni se dădură pe dată la o parte ca să o lase să treacă, și ea ar fi reușit să scape, doar că dintr-odată Colin izbucni:

			– Nu ai o cameristă?

			Ea scutură din cap. 

			– Locuiesc chiar după colț.

			– Știu, dar... 

			– O să te conduc, zise Anthony elegant.

			– Chiar nu e nevoie, milord.

			– Fă-mi pe plac, zise el pe un ton care îi sugera foarte clar că nu avea de ales în chestiunea asta.

			Ea aprobă din cap, și amândoi porniră în jos pe stradă. După ce trecură de trei case, Anthony spuse pe un ton straniu de respectuos:

			– El nu știa că erai acolo.

			Penelope simți cum își strânge buzele la colțuri – nu de supărare, ci dintr-un sentiment obosit de resemnare.

			– Știu, răspunse ea. Nu e genul care să se poarte cu cruzime. Presupun că mama voastră l-a tot bătut la cap să se însoare.

			Anthony încuviință din cap. Intențiile lui Lady Bridger­ton de a-și vedea fiecare dintre cei opt copii în căsnicii fericite erau legendare.

			– Mă place, zise Penelope. Mama voastră, vreau să spun. Nu poate să vadă dincolo de asta, mă tem. Dar adevărul e că nu contează așa mult dacă îi place de mireasa lui Colin.

			– Ei bine, nu aș zice chiar asta, răspunse Anthony meditativ, părând nu atât un viconte de temut și respectat, cât un fiu bine educat. Nu mi-ar plăcea să fiu însurat cu cineva care să nu-i placă mamei. El scutură din cap într-un gest de mare admirație și respect. Ea e o forță a naturii.

			– Mama voastră sau soția?

			El se gândi preț de o jumătate de secundă.

			– Amândouă, veni răspunsul.

			Mai merseră câteva minute, apoi Penelope răbufni.

			– Colin ar trebui să plece.

			Anthony se uită curios la ea.

			– Poftim?

			– Ar trebui să plece. Să călătorească. Nu e pregătit să se însoare, iar mama voastră nu va putea să se abțină să nu facă presiuni asupra lui. E bine intenționată... 

			Penelope își mușcă buza, îngrozită. Spera ca vicontele să nu creadă că ea o critica pe Lady Bridgerton. Din punctul ei de vedere, nu exista o lady mai bună în toată Anglia.

			– Mama e întotdeauna bine intenționată, zise Anthony cu un zâmbet binevoitor. Dar poate că ai dreptate. Poate ar trebui să plece. Lui Colin îi place să călătorească. Deși de-abia s-a întors din Țara Galilor.

			– Serios? murmură Penelope politicos, deși știa prea bine că el fusese în Țara Galilor.

			– Iată-ne, zise el în timp ce încuviința din cap ca răspuns. Asta e casa ta, nu-i așa?

			– Da. Mulțumesc că m-ai însoțit acasă!

			– A fost plăcerea mea, te asigur.

			Penelope se uită la el cum pleca, apoi se duse în casă și plânse.

			A doua zi, următoarea relatare apăru în Ziarul de societate al doamnei Whistledown:

			Vai, dar ce întâmplare palpitantă ieri pe treptele din fața reședinței lui Lady Bridgerton, pe Bruton Street!

			Mai întâi, Penelope Featherington a fost văzută în compania nu doar a unuia sau a doi, ci a trei frați Bridgerton ‒ cu siguranță, o sarcină până acum imposibilă pentru biata fată, care este renumită pentru timiditatea ei. Din păcate (dar predictibil) pentru domnișoara Featherington, când a plecat în cele din urmă, a făcut-o la brațul vicontelui, singurul bărbat căsătorit dintre toți trei.

			Dacă domnișoara Featherington ar reuși cumva să târască pe unul din frații Bridgerton la altar ar însemna, cu siguranță, sfârșitul lumii așa cum o cunoaștem, iar autoarea recunoaște că nu ar mai ști unde e sus și unde jos și ar fi nevoită să își dea demisia pe dată.

			Se părea că până și doamna Whistledown înțelegea inutilitatea sentimentelor lui Penelope pentru Colin.

			Anii trecură și, cumva, fără să-și dea seama, Penelope încetă să mai fie o debutantă și se trezi că ședea cu însoțitoarele, privind-o pe sora ei mai tânără, Felicity – cu siguranță, singura soră Featherington binecuvântată cu frumusețe naturală și șarm –, bucurându-se de sezoanele ei londoneze.

			Colin dezvoltă o pasiune pentru călătorii și începu să petreacă tot mai mult timp departe de Londra; se părea că, la fiecare câteva luni, pornea spre o nouă destinație. Când era în oraș, el păstra mereu un dans și un zâmbet pentru Penelope, iar ea reușea cumva să pretindă că nu se întâmplase nimic niciodată și că el nu își declarase dezgustul pentru ea în public, că visurile ei nu fuseseră niciodată zdrobite.

			Iar când era în oraș, ceea ce nu se întâmpla foarte des, păreau să se afle într-o relație relaxată, chiar dacă nu prea profundă, de prietenie. Ceea ce era tot ce mai putea spera o fată bătrână de 28 de ani, nu-i așa?

			Dragostea neîmpărtășită nu era niciodată ușoară, dar măcar Penelope Featherington era obișnuită cu ea.

		

	
		
			Capitolul 1

			Mămicile pețitoare sunt în culmea fericirii – Colin Bridgerton s-a întors din Grecia!

			Pentru cititorii blânzi (și ignoranți) care sunt noi în oraș anul acesta, domnul Bridgerton este al treilea din legendara serie de opt frați Bridgerton (de aici numele de Colin, care începe cu C; el le urmează lui Anthony și lui Benedict, îi precedă pe Daphne, Eloise, Francesca, Gregory și Hyacinth).

			Deși domnul Bridgerton nu are titlu nobiliar și nu există prea multe șanse să îl obțină (e al șaptelea la rând pentru titlul de viconte Bridgerton, în urma celor doi fii ai actualului viconte, a fratelui său mai mare Benedict și a celor trei fii ai acestuia), este în continuare considerat una dintre cele mai bune partide ale sezonului, datorită averii, chipului, staturii și mai ales șarmului său. Este însă foarte dificil de prezis dacă domnul Bridgerton va ceda în fața fericirii matrimoniale în acest sezon; e, cu siguranță, la vârsta însurătorii (33 de ani), dar nu a arătat niciodată un interes hotărât pentru o lady de familie bună și, pentru ca lucrurile să fie și mai complicate, are tendința îngrozitoare de a pleca din Londra peste noapte, în cine știe ce destinație exotică.

			Ziarul de societate al doamnei Whistledown

			2 aprilie 1824

			– Ia uită-te la asta, chițăi Portia Featherington. S-a întors Colin Bridgerton.

			Penelope ridică privirea din broderia ei. Mama ei strângea ultima ediție din Ziarul de societate al doamnei Whistledown în felul în care ar strânge Penelope, să zicem, o funie în timp ce atârna de pe o clădire.

			– Știu, murmură ea.

			Portia se încruntă. Ura ca o persoană ‒ oricine – să afle bârfe înaintea ei.

			– Cum ai ajuns la Whistledown înaintea mea? I-am spus lui Briarly să mi-o pună deoparte și să nu lase pe nimeni să o atin... 

			– Nu am văzut asta în ziar, o întrerupse Penelope înainte ca mama ei să apuce să îl certe pe bietul majordom. Mi-a spus Felicity. Ieri după-amiază. A aflat de la Hyacinth Bridgerton.

			– Sora ta petrece foarte mult timp la familia Bridgerton.

			– La fel și eu, preciză Penelope, întrebându-se încotro se îndrep­ta asta.

			Portia se bătu cu degetul în bărbie, ca întotdeauna când punea ceva la cale.

			– Colin Bridgerton e la vârsta la care trebuie să-și caute o soție.

			Penelope reuși să clipească înainte ca ochii să i se mărească de să-i iasă din orbite.

			– Colin Bridgerton nu o să se căsătorească cu Felicity!

			Portia ridică din umeri.

			– S-au întâmplat și lucruri mai ciudate!

			– Nu din ce am văzut eu! bombăni Penelope.

			– Anthony Bridgerton s-a căsătorit cu fata aia, Kate Sheffield, iar ea era chiar mai puțin populară ca tine.

			Asta nu era tocmai adevărat; Penelope se gândi mai degrabă că erau pe trepte egal de joase pe scara socială. Dar nu avea rost să îi spună asta mamei ei, care probabil se gândea că îi făcuse celei de-a treia fiice un compliment spunând că nu fusese cea mai nepopulară fată din acel sezon.

			Penelope simți cum i se strâng buzele. „Complimentele“ mamei ei aveau obiceiul să aterizeze cam ca viespile.

			– Să nu crezi cumva că aș vrea să critic, zise Portia, dintr-odată plină de grijă. În realitate, mă bucur că ai rămas fată bătrână. Sunt singură pe lumea asta, cu excepția fiicelor mele, și e reconfortant să știu că una dintre voi îmi va fi alături la bătrânețe.

			Penelope avu o viziune a viitorului ‒ acel viitor descris de mama ei – și fu brusc cuprinsă de dorința de a fugi și de a se căsători cu un hornar. Se resemnase de mult cu gândul la o viață de fată bătrână, dar, cumva, își imaginase că avea să locuiască într-o casă drăguță de oraș sau poate într-o căsuță drăguță la marginea mării.

			Dar, în ultima vreme, Portia își presăra conversațiile cu referiri la bătrânețea ei și la cât de norocoasă era că Penelope urma să poată avea grijă de ea. Nu conta că atât Prudence, cât și Philippa se căsătoriseră cu bărbați potenți financiar și aveau destui bani să îi asigure mamei lor orice confort. Sau că Portia era destul de avută ea însăși; când familia ei îi stabilise zestrea, o pătrime fusese pusă deoparte în contul ei personal.

			Nu, când Portia vorbea despre „a avea grijă de ea“, nu se referea la bani. Portia voia un sclav.

			Penelope oftă. Era excesiv de aspră cu mama ei, chiar dacă doar în gând. O făcea mult prea des. Mama ei o iubea. Știa că mama ei o iubea. Iar ea o iubea la rândul ei.

			Doar că uneori nu o plăcea foarte mult pe mama ei.

			Spera că asta nu o făcea o persoană rea. Dar, în realitate, mama ei putea să pună răbdarea la încercare chiar și celei mai bune și blânde dintre fiice, iar Penelope era prima care să recunoască faptul că ea putea să fie uneori cam sarcastică.

			– De ce nu crezi că tânărul Colin s-ar putea însura cu Felicity? întrebă Portia.

			Penelope ridică privirea, uimită. Avusese impresia că trecuseră la alt subiect. Ar fi trebuit să știe mai bine. Mama ei era deosebit de tenace.

			– Ei bine, zise ea încet, pentru început, el e cu doisprezece ani mai mare ca ea.

			– Pff, zise Portia fluturând din mână și alungând argumentul. Asta e nimic, știi prea bine.

			Penelope se încruntă și apoi țipă ușor când se înțepă din greșeală cu acul.

			– În afară de asta, continuă Portia vioaie, el are exact vârsta potrivită – 33 de ani, zise ea uitându-se în jos spre ziar.

			– Cum ar putea să evite o diferență de doisprezece ani între el și soția lui? Cu siguranță, nu te aștepți ca el să se însoare cu cineva de vârsta ta?

			Penelope își supse degetul rănit, deși știa că nu era deloc politicos să facă asta. Dar avea nevoie să țină ceva în gură ca să tacă și să nu spună ceva oribil și îngrozitor de răutăcios. Tot ce spunea mama ei era adevărat. Multe dintre căsătoriile din lumea bună – poate chiar toate – erau între bărbați și fete cu zece sau chiar mai mulți ani mai tinere. Dar cumva diferența de vârstă dintre Colin și Felicity părea mai mare, poate pentru că... 

			Penelope nu reuși să își ascundă expresia de dezgust de pe față.

			– E ca o soră pentru el. O soră mai mică.

			– Serios, Penelope. Nu cred că... 

			– E aproape incestuos, bombăni Penelope.

			– Ce ai spus?

			Penelope își înșfăcă din nou broderia.

			– Nimic.

			– Sunt sigură că ai spus ceva.

			Penelope scutură din cap.

			– Doar mi-am dres glasul. Poate că ai auzit... 

			– Te-am auzit spunând ceva. Sunt sigură de asta!

			Penelope gemu. Viața i se întindea lungă și obositoare dinaintea ei.

			– Mamă, zise ea cu răbdarea nu a unui înger, dar cel puțin a unei călugărițe foarte dedicate, Felicity e practic logodită cu domnul Albansdale.

			Portia chiar începu să își frece palmele.

			– Nu va fi logodită cu el dacă poate să îl prindă pe Colin Bridgerton.

			– Felicity ar muri înainte să îl vâneze pe Colin.

			– Sigur că nu! E o fată deșteaptă. Oricine poate vedea că tânărul Bridgerton e o partidă mai bună.

			– Dar Felicity îl iubește pe domnul Albansdale!

			Portia se dezumflă în fotoliul ei frumos tapițat.

			– Asta e adevărat.

			– Și, adăugă Penelope însuflețită, domnul Albansdale e în posesia unei averi perfect respectabile.

			Portia se bătu cu degetul arătător pe obraz.

			– Adevărat. Nu chiar, zise ea ascuțit, la fel de respectabilă ca o parte din averea Bridgerton, dar nu e de disprețuit, presupun.

			Penelope știa că venise timpul să o lase baltă, dar nu se putu abține și mai deschise gura o dată.

			– În realitate, mamă, e o partidă minunată pentru Felicity. Ar trebui să fim încântate pentru ea.

			– Știu, știu, bombăni Portia. Doar că așa mult îmi doream ca una dintre fiicele mele să se căsătorească cu un Bridgerton! Ce realizare! Am fi pe buzele întregii Londre săptămâni de-a rândul. Poate chiar ani!

			Penelope înfipse acul în perna de lângă ea. Era o formă prostească de a-și refula supărarea, dar alternativa ar fi fost să sară în picioare și să strige: „Dar cu mine cum rămâne?“

			Portia părea să creadă că, odată ce Felicity se mărita, speranțele pentru o uniune cu un Bridgerton erau spulberate pentru totdeauna. Însă Penelope era în continuare nemăritată... Asta nu se punea? 

			Era prea mult să vrea ca mama ei să simtă și față de ea aceeași mândrie pe care o simțea pentru celelalte trei surori ale ei? Penelope știa că nu era cea pe care Colin ar fi ales-o drept mireasa lui, dar o mamă nu ar trebui totuși să fie măcar un pic îngăduitoare cu defectele copiilor ei? Era evident pentru Penelope că nici Prudence, nici Philippa și nici măcar Felicity nu aveau o șansă cu un Bridgerton. De ce părea mama ei să creadă că farmecul lor l-ar depăși pe al lui Penelope?

			Sigur, Penelope trebuia să admită că Felicity se bucura de o popularitate care o depășea cu mult pe a celor trei surori mai mari laolaltă. Dar Prudence și Philippa nu fuseseră niciodată incomparabile. Petrecuseră la fel de mult timp ca Penelope pe marginea sălilor de bal.

			Doar că, desigur, acum erau căsătorite. Penelope nu ar fi vrut să fie în locul lor, dar măcar ele erau soții.

			Din fericire, mintea Portiei trecuse deja la alte subiecte mai interesante.

			– Trebuie să îi fac o vizită lui Violet, spunea ea. Trebuie să fie așa ușurată că s-a întors Colin.

			– Sunt sigură că Lady Bridgerton va fi încântată să te vadă, zise Penelope.

			– Biata femeie, spuse Portia cu un oftat dramatic. Este mereu așa îngrijorată pentru el, să știi... 

			– Știu.

			– Serios, cred că e mai mult decât poate o mamă să îndure. Pornește cine știe pe unde, în țări care sunt de-a dreptul păgâne... 

			– Cred că în Grecia majoritatea sunt creștini, murmură Penelope cu ochii din nou aplecați asupra broderiei ei.

			– Nu fi impertinentă, Penelope Anne Featherington! Și ei nu sunt catolici! sublinie Portia, cutremurându-se când rosti ultimul cuvânt.

			– Nu sunt deloc catolici, replică Penelope, renunțând la brodat și punând broderia deoparte. Sunt ortodocși greci.

			– Ei bine, nu sunt parte a bisericii anglicane, zise Portia trăgându-și nasul.

			– Având în vedere că sunt greci, nu cred că sunt foarte îngrijorați în privința asta.

			Portia miji ochii dezaprobator.

			– Și de unde știi tu despre religia asta greacă? Nu, nu-mi spune, zise ea cu un gest dramatic. Ai citit undeva.

			Penelope clipi, în timp ce încerca să se gândească la un răspuns.

			– Mi-aș dori să nu citești atât, oftă Portia. Probabil aș fi putut să te mărit deja de câțiva ani dacă te concentrai mai mult la ce dorește societatea și mai puțin la... mai puțin la... 

			– Mai puțin la ce? vru Penelope să știe.

			– Nu știu. Orice faci tu de stai privind în gol și visând așa des.

			– Doar mă gândesc, zise Penelope. Uneori, îmi place să mă opresc și să mă gândesc.

			– Din ce să te oprești? se interesă Portia.

			Penelope nu se putu abține să nu zâmbească. Întrebarea Portiei părea să rezume tot ce era diferit între mamă și fiică.

			– Nu e nimic, mamă, zise Penelope. Serios.

			Portia păru să vrea să mai spună ceva, dar se răzgândi. Sau poate că îi era doar foame. Luă un biscuit de pe tava cu ceai și îl băgă în gură.

			Penelope dădu să se întindă să ia ea ultimul biscuit de pe tavă, dar apoi decise că era mai bine să i-l lase mamei ei. Era mai bine dacă mama ei avea gura plină. Ultimul lucru pe care și-l dorea era încă o conversație despre Colin Bridgerton.

			– S-a întors Colin!

			Penelope își ridică privirea din cartea ei – O scurtă istorie a Greciei – ca să o vadă pe Eloise Bridgerton năpustindu-se în camera ei. Ca de obicei, Eloise nu fusese anunțată. Majordomul familiei Featherington era așa obișnuit să o vadă acolo, că o trata ca pe un membru al familiei.

			– Serios? întrebă Penelope, reușind să pară (după părerea ei) destul de realist indiferentă.

			Desigur că puse cartea jos în spatele romanului Mathilda, scris de S.R. Fielding, care fusese un mare succes în anul anterior. Toată lumea avea un exemplar din Mathilda pe noptieră. Și era suficient de gros cât să ascundă O scurtă istorie a Greciei.

			Eloise se așeză pe scaunul de la masa de scris a lui Penelope.

			– Într-adevăr. Și e foarte bronzat. Atât de mult timp petrecut la soare, presupun.

			– A fost în Grecia, nu?

			Eloise scutură din cap.

			– A spus că războiul de acolo s-a întețit și că era prea periculos. Așa că a fost în Cipru, în schimb.

			– O, ca să vezi, zise Penelope cu un zâmbet. Doamna Whistle­down a greșit ceva.

			Eloise afișă zâmbetul acela obraznic al Bridgertonilor, și Pene­lope își dădu seama din nou că era norocoasă să o aibă drept prie­tena cea mai bună. Ea și Eloise fuseseră inseparabile de când aveau 17 ani. Avuseseră primul sezon împreună, ajunseseră la maturitate împreună și, spre disperarea mamelor lor, deveniseră fete bătrâne împreună.

			Eloise susținea că nu întâlnise persoana potrivită.

			Penelope, desigur, nu fusese întrebată.

			– I-a plăcut în Cipru? se interesă Penelope.

			Eloise oftă.

			– A zis că a fost minunat. Cât mi-ar plăcea să călătoresc! Se pare că toată lumea în afară de mine a fost pe undeva.

			– Și de mine, îi reaminti Penelope.

			– Și de tine, fu Eloise de acord. Slavă Domnului pentru tine!

			– Eloise! exclamă Penelope și azvârli cu o pernă după ea.

			Dar slavă Domnului pentru Eloise, desigur. Îi mulțumea Dom­nului pentru Eloise. În fiecare zi. Multe femei își trăiau întreaga viață fără o prietenă apropiată, iar ea avea pe cineva căreia îi putea spune totul. În fine, aproape tot. Penelope nu îi spusese niciodată lui Eloise despre sentimentele ei pentru Colin, deși se gândea că Eloise cam bănuia adevărul.

			Eloise era mult prea bună ca să pomenească despre asta, ceea ce nu făcea decât să îi confirme lui Penelope certitudinea că fratele ei, Colin, nu avea să o iubească niciodată. Dacă Eloise ar fi crezut măcar pentru o clipă că Penelope ar fi avut o șansă să-l ia pe Colin de soț, ea ar fi pus la cale strategii de pețit cu o lipsă de scrupule care ar fi impresionat un general de armată.

			Când era nevoie, Eloise se pricepea foarte bine să manipuleze.

			– ... Iar apoi a spus că apa a fost așa agitată, că și-a vărsat stomacul chiar peste bord și... Eloise se încruntă. Nu mă asculți.

			– Nu, admise Penelope. În fine, ba da, în parte. Nu-mi vine să cred că ți-a spus că a vomitat.

			– Ei bine, doar sunt sora lui.

			– Ar fi furios dacă ar ști că mi-ai povestit și mie.

			Eloise flutură din mână.

			– Nu l-ar deranja. Tu ești ca o soră pentru el.

			Penelope zâmbi și oftă în același timp.

			– Mama l-a întrebat, desigur, dacă intenționează să rămână în oraș pentru sezon, continuă Eloise, și, desigur, el a fost teribil de evaziv, dar apoi am decis să îl interoghez chiar eu... 

			– Ce deștept din partea ta, murmură Penelope.

			Eloise îi aruncă perna înapoi.

			– Și l-am făcut să îmi mărturisească faptul că, da, crede că va rămâne în oraș timp de câteva luni. Dar m-a pus să îi promit că nu îi spun mamei.

			– Ei bine, asta nu a fost..., zise Penelope și își drese glasul... teribil de deștept din partea lui. Dacă mama ta crede că timpul lui aici e limitat, își va dubla eforturile de a-l vedea însurat. Aș zice că el asta vrea cel mai mult să evite.

			– Pare să fie scopul lui obișnuit în viață, fu Eloise de acord.

			– Dacă o păcălește să creadă că nu e nici o grabă, poate că ea nu-l va mai pisălogi așa tare.

			– O idee interesantă, zise Eloise, dar probabil mai adevărată în teorie decât în practică. Mama e așa decisă să îl vadă însurat, încât nu contează dacă își sporește eforturile. Eforturile ei obișnuite sunt de ajuns să îl înnebunească oricum.

			– Poate cineva să înnebunească dublu? întrebă retoric Penelope.

			Eloise își înclină capul.

			– Nu știu, zise ea. Nu cred că aș vrea să aflu.

			Amândouă rămaseră tăcute preț de o clipă (ceea ce se întâmpla destul de rar), iar apoi Eloise sări brusc în picioare și declară:

			– Trebuie să plec.

			Penelope zâmbi. Cei care nu o știau pe Eloise prea bine credeau că avea obiceiul de a schimba vorba adesea (și brusc), dar Penelope știa că adevărul era cu totul altul. Când lui Eloise îi zbura mintea la ceva, era absolut incapabilă să se mai oprească. Ceea ce însemna că, dacă Eloise decidea deodată că voia să plece, probabil avea de-a face cu ceva ce vorbiseră mai devreme în după-amiaza aceea și că... 

			– Colin e așteptat la ceai, îi explică Eloise.

			Penelope zâmbi. Îi plăcea când avea dreptate.

			– Ar trebui să vii, adăugă Eloise.

			Penelope scutură din cap. 

			– Va vrea să fie în familie.

			– Probabil ai dreptate, zise Eloise încuviințând ușor din cap. Foarte bine, acum, trebuie să plec. Îmi pare rău că îmi închei vizita așa repede, voiam doar să mă asigur că știi despre întoarcerea lui Colin.

			– Whistledown, îi reaminti Penelope.

			– Da, într-adevăr. Mă întreb de unde are femeia asta toate informațiile, zise Eloise și scutură din cap a mirare. Jur că uneori știe așa multe despre familia mea, încât mă întreb dacă nu ar trebui să mă tem.

			– Nu poate continua la nesfârșit, comentă Penelope, ridicându-se să își conducă prietena. Cineva își va da seama la un moment dat cine e, nu crezi?

			– Nu știu, zău, făcu Eloise și apucă mânerul ușii, îl răsuci și trase. Așa am crezut. Dar au trecut zece ani. Mai mulți, de fapt. Dacă era să fie descoperită, cred că s-ar fi întâmplat deja. 

			Penelope o urmă pe Eloise pe scară în jos.

			– La un moment dat, va face o greșeală. Trebuie să se întâmple. E și ea om.

			– Iar eu care credeam că e un zeu mai micuț, spuse Eloise amuzată.

			Penelope se trezi că zâmbea și ea.

			Eloise se opri și se răsuci pe călcâie atât de brusc, încât Penelope se lovi de ea, aproape catapultându-le pe amândouă pe ultimele câteva trepte ale scării.

			– Știi ceva? întrebă Eloise.

			– Nici n-aș putea începe să îmi dau cu presupusul.

			Eloise nici măcar nu se osteni să facă grimasă.

			– Pun pariu că a făcut o greșeală, zise ea.

			– Poftim?

			– Ai spus chiar tu. Ea, deși ar putea fi și un el, bănuiesc, scrie pe subiectul ăsta de peste un deceniu. Nimeni nu poate să facă asta atâta vreme fără să comită vreo greșeală. Știi ce cred eu?

			Penelope își desfăcu brațele într-un gest de nerăbdare.

			– Cred că problema este că noi, ceilalți, suntem prea proști ca să observăm greșelile ei.

			Penelope se holbă la ea preț de un moment, apoi izbucni în râs.

			– O, Eloise, zise ea și își șterse lacrimile de la ochi. Eu chiar te iubesc.

			– Ăsta e un lucru bun pentru o fată bătrână cum sunt. Va trebui să ne facem o gospodărie împreună când vom avea 30 de ani și vom fi cu adevărat babornițe.

			Penelope se agăță de ideea asta ca de un colac de salvare.

			– Crezi că am putea? replică ea și adăugă apoi cu glas șoptit după ce se uită pe furiș în sus și-n jos pe coridor. Mama a început să vorbească despre bătrânețe cu o frecvență alarmantă.

			– Ce e atât de alarmant la asta?

			– În viziunile ei, eu sunt cu ea și o servesc din zori și până-n noapte.

			– O, Doamne!

			– Mie mi-a trecut o altă expresie prin minte!

			– Penelope! făcu Eloise, dar rânjea.

			– Îmi iubesc mama, zise Penelope.

			– Știu că o iubești, zise Eloise pe un ton oarecum împăciuitor.

			– Nu, serios, chiar o iubesc.

			Colțurile gurii lui Eloise începură să zvâcnească.

			– Știu că o iubești. Chiar știu.

			– Doar că... 

			Eloise ridică o mână.

			– Nu trebuie să spui mai mult. Înțeleg perfect. Eu... O, bună ziua, doamnă Featherington!

			– Eloise, zise Portia grăbindu-se pe coridor. N-am știut că ești aici.

			– Sunt întotdeauna pricepută să mă furișez, spuse Eloise. Cu obrăznicie.

			Portia îi oferi un zâmbet indulgent.

			– Am auzit că s-a întors fratele tău.

			– Da, suntem foarte bucuroși.

			– Sunt sigură că da, mai ales mama voastră.

			– Într-adevăr. E deosebit de emoționată. Cred că a început să scrie deja o listă.

			Portia se înveseli deodată, așa cum o făcea de regulă la orice informație care putea fi considerată bârfă.

			– O listă? Ce fel de listă?

			– O, știți doar. Aceeași listă pe care a făcut-o pentru toți copiii ei adulți. Potențiali soți sau soții și toate alea.

			– Stau și mă întreb ce înseamnă toate alea, zise Penelope cu vo­ce seacă.

			– Uneori, include una sau două persoane care sunt complet nepotrivite doar ca să accentueze calitățile posibilităților reale.

			Portia râse.

			– Poate că o să te pună și pe tine pe lista lui Colin, Penelope.

			Penelope nu râse. Nici Eloise nu o făcu. Dar Portia nu păru să observe.

			– Ei bine, trebuie să plec, zise Eloise și își drese glasul ca să treacă peste momentul neplăcut pentru două dintre cele trei persoane din hol. Colin e așteptat la ceai. Mama vrea întreaga familie prezentă.

			– O să aveți cu toții loc? întrebă Penelope.

			Casa lui Lady Bridgerton era mare, dar copiii Bridgerton cu soți, soții și nepoți erau 21 la număr. O familie mare, într-adevăr.

			– Mergem la reședința Bridgerton, explică Eloise. 

			Mama ei se mutase din reședința oficială a Bridgertonilor din Londra după ce fiul cel mai mare se însurase. Anthony, care era viconte de la vârsta de 18 ani, îi spusese lui Violet că nu trebuia să plece, dar ea insistase ca el și soția lui să aibă parte de intimitate. Drept rezultat, Anthony și Kate locuiau cu cei trei copiii în reședința Bridgerton, în vreme ce Violet locuia cu copiii ei necăsătoriți (cu excepția lui Colin, care avea apartamentul său) la doar câteva străzi distanță, la casa de la numărul cinci de pe Bruton Street. După un an de încercări nereușite de a da un nume noii reședințe a lui Lady Bridgerton, familia decisese să îi spună doar Numărul Cinci.

			– Să vă simțiți bine, zise Portia. Trebuie să mă duc să o caut pe Felicity. Am întârziat la o întâlnire cu modista.

			Eloise o privi pe Portia dispărând pe scări în sus, apoi i se adresă lui Penelope:

			– Sora ta pare să petreacă destul de mult timp la modiste.

			– Felicity e înnebunită de toate probele astea, zise Penelope, dar ea e singura speranță a mamei pentru o partidă bună. Mă tem că e convinsă că Felicity va reuși să cucerească un duce dacă e îmbrăcată cu rochia potrivită.

			– Dar ea nu e practic logodită cu domnul Albansdale?

			– Mă gândesc că el va face o cerere formală săptămâna viitoare. Dar, până atunci, mama își păstrează toate opțiunile deschise. Își dădu ochii peste cap. Ai face bine să îl avertizezi pe fratele tău să păstreze distanța.

			– Pe Gregory? întrebă Eloise uluită. Nici nu și-a terminat studiile.

			– Pe Colin.

			– Pe Colin? explodă Eloise într-un hohot de râs. O, asta e bună.

			– Așa i-am spus și eu, dar știi cum e ea când îi intră o idee în cap.

			– Cam ca mine, îmi imaginez, chicoti Eloise.

			– Tenace până la final.

			– Tenacitatea poate fi un lucru bun, îi reaminti Eloise. La momentul potrivit.

			– Adevărat, răspunse Penelope cu un zâmbet sarcastic, dar la momentul nepotrivit e un adevărat coșmar.

			– Capul sus, prietena mea, zise Eloise. Măcar te-a lăsat să scapi de rochiile alea galbene.

			Penelope se uită la rochia ei de dimineață, care era, putea să admită chiar și ea, într-o nuanță foarte potrivită de albastru.

			– A încetat să îmi aleagă rochiile atunci când și-a dat în sfârșit seama că eram în mod oficial pusă pe raft. O fată fără perspective de căsătorie nu merită timpul și energia necesare pentru sfaturi de modă. Nu m-a mai însoțit la modistă de peste un an. O încântare!

			Eloise îi zâmbi prietenei ei, al cărei ten căpătase o nuanță drăguță de piersică și lapte de fiecare dată când purta culori mai reci.

			– A fost evident pentru toată lumea momentul în care ți s-a permis să îți alegi propriile rochii. Chiar și doamna Whistledown a comentat.

			– Am ascuns articolul acela de mama, admise Penelope. Nu voiam să-i rănească sentimentele.

			Eloise clipi de câteva ori înainte să vorbească din nou.

			– Asta a fost foarte drăguț din partea ta, Penelope.

			– Am momentele mele de bunăvoință și grație.

			– Ai zice, pufni Eloise, că o componentă vitală a bunăvoinței și a grației este abilitatea de a nu atrage atenția asupra faptului că le posezi.

			Penelope își țuguie buzele și o împinse pe Eloise spre ușă.

			– Nu trebuie să ajungi acasă?

			– Am plecat, am plecat.

			Și plecă.

			Era, decise Colin Bridgerton, în timp ce lua o înghițitură dintr-un brandy cu adevărat excelent, foarte drăguț să fie din nou în Anglia.

			Era destul de straniu, totuși, că îi plăcea să se întoarcă la fel de mult cât îi plăcea să plece. Peste alte câteva luni – șase, cel mult –, avea să îl apuce iar dorul de plecare, dar, deocamdată, Anglia în aprilie era absolut minunată.

			– E bine, nu-i așa?

			Colin ridică privirea. Fratele său Anthony se sprijinea de partea din față a biroului masiv din mahon, făcându-i semn cu propriul pahar de brandy.

			Colin încuviință din cap.

			– Nu mi-am dat seama cât de mult mi-a lipsit până nu m-am întors. Ouzo-ul are șarmul său, dar ăsta, ăsta e paradisul, zise el și ridică paharul.

			Anthony zâmbi sec.

			– Și cât timp ai de gând să rămâi de data asta?

			Colin se duse la fereastră și se prefăcu a se uita afară. Fratele său mai mare nu se ostenea prea tare să își ascundă lipsa de răbdare față de dorul de ducă al lui Colin. În realitate, Colin nu putea să-l învinovățească.

			Din când în când, era mai dificil de trimis scrisori acasă; bănuia că familia lui trebuia adesea să aștepte și o lună pentru o veste, un cuvânt sau două despre cum o ducea. Dar faptul că știa că nu i-ar plăcea să fie în locul lor, să nu știe niciodată dacă persoana iubită era în viață sau moartă, să aștepte mereu bătaia unui mesager la ușa din față, nu era de ajuns să îl țină cu picioarele ferm înfipte în pământul Angliei.

			Din când în când, pur și simplu trebuia să plece. Nu avea cum să descrie altfel lucrurile.

			Să plece departe de lumea bună care îl considera un cuceritor șarmant și nimic altceva, să fie departe de Anglia, care îi încuraja pe fiii mai tineri să aleagă fie cariera militară, fie pe cea de preot, nici una însă nefiind potrivită firii lui. Chiar și departe de familia lui, care îl iubea necondiționat, dar nu avea habar ce își dorea el cu adevărat, undeva în adâncul lui găsea ceva de făcut.

			Fratele său Anthony era viconte, și asta venea cu o mulțime de posibilități. El administra domenii, se ocupa de finanțele familiei și avea grijă de bunăstarea a numeroși chiriași și servitori. Benedict, fratele său mai mare cu patru ani, își câștigase renumele ca artist. Începuse cu hârtie și creion, dar, la îndemnurile soției, trecuse la picturi în ulei, iar unul dintre peisajele sale era acum expus la National Gallery.

			Anthony avea să rămână în istoria familiei drept al șaptelea viconte Bridgerton. Benedict urma să trăiască prin picturile sale, mult după moartea sa.

			Dar Colin nu avea nimic. Administra mica proprietate oferită lui de familia sa și mergea la baluri. Nu ar îndrăzni să spună că nu se distra, dar uneori voia un pic mai mult decât distracție.

			Voia să aibă un scop.

			Voia să lase ceva în urmă.

			Voia dacă nu să știe, atunci măcar să spere că, după dispariția lui, avea să fie amintit și în alt mod decât doar în Ziarul de societate al doamnei Whistledown.

			Oftă. Nu era de mirare că petrecea așa mult timp călătorind.

			– Colin? zise fratele lui.

			Colin se întoarse spre el și clipi. Era destul de sigur că Anthony îi pusese o întrebare, dar, undeva în labirintul gândurilor lui, uitase care era.

			– O, da! Colin își drese glasul. O să fiu aici pentru restul sezonului, cel puțin.

			Anthony nu zise nimic, dar era greu să nu observi expresia mulțumită de pe chipul lui.

			– Dacă nu din alt motiv, zise Colin și își afișă legendarul zâmbet, atunci măcar pentru că cineva trebuie să îți răsfețe copiii. Nu cred că Charlotte are destule păpuși.

			– Doar vreo cincizeci, zise Anthony pe un ton obosit. Biata fată este teribil de neglijată.

			– Vine ziua ei la sfârșitul lunii, nu-i așa? Va trebui să o mai neglijez un pic, mă gândesc.

			– Că tot veni vorba despre zile de naștere, zise Anthony și se așeză pe scaunul mare din spatele biroului, ziua mamei e de duminică într-o săptămână.

			– De ce crezi că m-am grăbit să mă întorc?

			Anthony ridică dintr-o sprânceană, iar Colin rămase cu impresia clară că încerca să își dea seama dacă el se grăbise să vină acasă cu adevărat pentru ziua mamei lor sau încerca să profite de potriveala extrem de reușită.

			– O să organizăm o petrecere pentru ea, zise Anthony.

			– Vă dă voie? 

			Din experiența lui Colin, femeile de o anumită vârstă nu se bucurau de petreceri aniversare.

			Și, deși mama lui era în continuare fermecătoare, era în mod clar de o anumită vârstă.

			– Am fost obligați să recurgem la șantaj, admise Anthony. A fost de acord cu petrecerea, altminteri îi dezvăluiam vârsta reală.

			Colin nu ar fi trebuit să ia o înghițitură de brandy; se înecă și abia reuși să nu-l stropească pe fratele său.

			– Mi-ar fi plăcut să văd asta.

			Anthony îi oferi un zâmbet destul de satisfăcut.

			– A fost o manevră strălucită din partea mea.

			Colin termină restul de băutură. 

			– Care crezi că ar fi șansele ca ea să nu folosească petrecerea ca o ocazie de a-mi găsi o soție?

			– Destul de mici.

			– Așa mă gândeam și eu.

			Anthony se lăsă pe spate în scaunul său.

			– Ai trecut de 30 de ani, Colin... 

			Colin se holbă la el uluit.

			– Doamne sfinte, nu începe și tu acum!

			– Nici nu-mi trecea prin cap. Voiam doar să sugerez că ar trebui să caști ochii sezonul acesta. Nu trebuie să pornești activ în căutarea unei soții, dar n-are ce să strice ca măcar să rămâi deschis la posibilitatea asta.

			Colin se uită spre ușă, intenționând să iasă pe ea cât mai repede.

			– Te asigur că nu resping ideea căsătoriei.

			– Nu mă gândeam că ai face-o, replică Anthony.

			– Dar nu văd de ce m-aș grăbi.

			– Nu există niciodată motive de grabă, răspunse Anthony. Ei bine, arareori, oricum. Dar fă-i mamei pe plac, bine?

			Colin nu își dăduse seama că încă ținea paharul gol până când nu îi alunecă dintre degete și ateriză pe covor cu un bufnet. 

			– Doamne sfinte, e bolnavă? șopti el.

			– Nu! exclamă Anthony, surpriza făcându-i vocea puternică. O să ne îngroape pe toți, sunt sigur de asta!

			– Atunci, despre ce e vorba?

			– Vreau doar să te știu fericit, oftă Anthony.

			– Sunt fericit, insistă Colin.

			– Chiar așa?

			– La naiba, sunt cel mai fericit bărbat din Londra. Doar citește-o pe doamna Whistledown, și asta o să afli.

			Anthony se uită la bucata de hârtie de pe biroul lui.

			– În fine, nu articolul ăsta, dar orice de anul trecut. Am fost numit fermecător de mai multe ori decât a scris despre Lady Danbury că e pedantă, și știm amândoi ce realizare e asta.

			– Șarmant nu înseamnă neapărat și fericit, zise Anthony blând.

			– N-am timp de asta, bombăni Colin și se uită spre ușa care nu arătase niciodată mai bine.

			– Dacă ai fi cu adevărat fericit, insistă Anthony, nu ai continua să călătorești.

			Colin făcu o pauză, cu mâna pe mânerul ușii.

			– Anthony, îmi place să călătoresc.

			– Constant?

			– Trebuie, altminteri nu aș face-o.

			– Acesta e cel mai evaziv răspuns pe care l-am auzit vreodată.

			– Iar asta, zise Colin și-i aruncă fratelui său un zâmbet răutăcios, este o manevră evazivă.

			– Colin!

			Dar el deja ieșise din încăpere.

		

	
		
			Capitolul 2

			Fusese întotdeauna de bonton să te plângi de plictiseală, dar cu siguranță recolta de anul acesta a petrecăreților ridicase plictiseala la o formă de artă. Nu puteai să faci doi pași la un eveniment social zilele astea fără să auzi expresii precum „teribil de plicticos“ sau „plicticos de banal“. Într-adevăr, autoarea a fost informată că Cressida Twombley a observat de curând că ea era convinsă că avea să se stingă de eternă plictiseală dacă era obligată să mai asiste la vreo serată muzicală plină de falseturi.

			(Autoarea se simte datoare să fie de acord cu Lady Twom­bley în privința asta; chiar dacă selecția de anul acesta de debutante este îngăduitoare, printre ele nu se numără nici un muzician cât de cât decent.)

			Dacă e să existe un antidot pentru această boală a plictiselii, cu siguranță va fi la petrecerea de sâmbătă de la reședința Bridgerton. Întreaga familie se va aduna acolo, dimpreună cu o sută sau mai mulți dintre cei mai apropiați prieteni, ca să sărbătorească ziua vicontesei văduve.

			Este considerat absolut nepoliticos să amintești de vârsta unei lady, așa că autoarea nu va dezvălui ce vârstă sărbătorește Lady Bridgerton. 

			Dar nu vă temeți! Autoarea știe!

			Ziarul de societate al doamnei Whistledown

			9 aprilie 1824

			*

			„Fată bătrână“ e o sintagmă ce tinde să stârnească fie panică, fie milă, dar Penelope ajunsese să-și dea seama că existau diverse avantaje în a fi necăsătorită.

			În primul rând, nimeni nu se aștepta ca fetele bătrâne să dan­se­ze la bal, ceea ce însemna că Penelope nu mai era obligată să graviteze la marginea ringului de dans, privind încolo și-ncoace, prefăcându-se că nu dorește să dansez. Acum, putea să șadă pe margine, împreună cu celelalte fete bătrâne și cu însoțitoarele. Încă voia să danseze, desigur, pentru că îi plăcea dansul și se și pricepea destul de bine, nu că ar fi observat cineva – dar era mult mai ușor să pară dezinteresată când stătea mai departe de cuplurile care valsau.

			În al doilea rând, numărul de ore petrecute în conversații plicticoase se redusese drastic. Doamna Featherington își pierduse speranța că Penelope avea să își găsească un soț, așa că încetase să o mai plaseze în calea fiecărui burlac cât de cât eligibil. Portia nu crezuse niciodată cu adevărat că Penelope ar avea șansa de a atrage atenția unor burlaci de prima sau a doua mână, și, din păcate, motivul era adesea personalitatea ei ‒ mai bine zis, lipsa acesteia. Care, atunci când era combinată cu timiditatea lui Penelope față de străini, nu încuraja o conversație sclipitoare.

			Și, în cele din urmă, putea din nou să mănânce. Era înnebunitor, având în vedere cantitatea de mâncare expusă în general la petrecerile din lumea bună, dar femeile aflate la vânătoare de bărbați nu aveau voie să dea dovadă de un apetit mai mare ca al unei păsărele. Ăsta, se gândi Penelope încântată (în timp ce mușca din cel mai grozav ecler din afara Franței), trebuia să fie cel mai grozav avantaj la a fi fată bătrână.

			– Doamne sfinte, gemu ea.

			Dacă păcatul ar putea lua formă solidă, cu siguranță, ar fi o prăjitură. Preferabil, una cu ciocolată.

			– Așa bun e, nu?

			Penelope se înecă cu eclerul, apoi tuși și împroșcă fin cu cremă de prăjitură prin aer.

			– Colin! exclamă ea, sperând cu fervoare ca particulele împroșcate să fi trecut pe lângă el.

			– Penelope. El zâmbi cu căldură. Mă bucur să te văd.

			– Și eu pe tine.

			El se legănă pe călcâie, o dată, de două, de trei ori.

			– Arăți bine, zise el apoi.

			– Și tu la fel, replică ea, prea preocupată să găsească un loc unde să pună jos eclerul ca să dea o atenție mai mare conversației.

			– E o rochie frumoasă, adăugă el și arătă spre rochia ei verde de mătase.

			– Nu e galbenă, explică ea jenată.

			– Așa e, rânji el, și gheața fu spartă.

			Era straniu, pentru că ai zice că ar trebui să aibă limba legată în preajma bărbatului pe care îl iubea, dar Colin avea darul de a face pe toată lumea să se simtă în largul ei.

			Poate, se gândise Penelope în diferite ocazii, o parte din motivul pentru care îl iubea era că o făcea să se simtă confortabil cu ea însăși.

			– Eloise mi-a spus că te-ai simțit foarte bine în Cipru, zise ea.

